
ДО
ОБЩИНСКИ СЪВЕТ
БУРГАС


ДОКЛАДНА ЗАПИСКА

ОТ ДИМИТЪР НИКОЛОВ - КМЕТ НА ОБЩИНА БУРГАС


ОТНОСНО: Отпускане на финансови средства за участие на Професионална гимназия по механоелектротехника и електроника - гр. Бургас в състезание за енергийно ефективни автомобили Shell Eco-Marathon 2019 г. в Лондон с проект за изработване на нов автомобил.


УВАЖАЕМИ ДАМИ И ГОСПОДА ОБЩИНСКИ СЪВЕТНИЦИ,

Моля, на основание чл.33, ал.5 от Правилника за организацията и дейността на Общинския съвет и взаимодействието му с общинската администрация на Община Бургас, да допуснете до разглеждане в насроченото за 27.11.2018 г. заседание на Общинския съвет настоящата докладна записка, относно отпускане на финансови средства за участие на Професионална гимназия по механоелектротехника и електроника - гр. Бургас в състезание за енергийно ефективни автомобили Shell Eco-Marathon 2019 г. в Лондон с проект за изработване на нов автомобил. 
В Община Бургас постъпи докладна записка с вх. № 67-00-2681/22.11.2018г. от инж. Роза Желева - директор на Професионална гимназия по механоелектротехника и електроника - град Бургас, в която е отправено искане за съдействие във връзка с участието на отбор от гимназията в предстоящо състезание за енергийно ефективни автомобили между студенти и ученици от цял свят, организирано от Shell Eco-Marathon 2019 г. през месец юли в Лондон. За целта, отборът конструира автомобил с идея да бъде изминато максимално дълго разстояние с 1 Квт/ч енергия. След успешното участие в квалификациите в Париж през месец май 2018 г., същият е взел участие в състезанието за енергийна ефективност  Shell Eco-Marathon 2018 Turkey, проведено през месец септември 2018 г. в гр. Истанбул, където ученици и студенти от цял свят са показали своите знания и умения в сферата на науката и технологиите и на практика са реализирали своите идеи, използвайки нововъведения и иновации в областта на електрониката за построяване на автомобилите на бъдещето. Екипът на Професионалната гимназия по механоелектротехника и електроника със създадения от тях „Баткомобил“ се състезава в най-оспорваната категория „Прототипи, задвижвани с електрически батерии“, като преминава стриктната техническа инспекция без нито една забележка. На самото състезание, отборът “Mehano team” записва 2 валидни резултата от по 10 обиколки за време 18.58 мин. на пистата, като по този начин си гарантира квота за участие на финалите на Shell Eco-Marathon London 2019 г.
Отборът има познания, амбиции и желание, с подкрепата на професионалната компетентност на преподаватели от ПГМЕЕ да вложи всички усилия за представяне на световно ниво не само на гимназията, но и на община Бургас и Република България. За целта се нуждаят от съдействие с парични средства за изработване на нов автомобил. Към докладната записка са приложени схеми на новия автомобил и калкулация на необходимите материали. 
Краткият времеви период, който остава до състезанието, налага своевременно да започне работата по реализацията на проекта. Предвид гореизложеното, моля да приемете за разглеждане като спешна настоящата докладна записка в дневния ред на 50-то заседание на Общински съвет – Бургас. 

Предвид изложеното и на основаниe чл. 21, ал. 1, т. 8 от Закона за местното самоуправление и местната администрация, предлагам Общинският съвет да приеме следното:

РЕШЕНИЕ:

Дава съгласие да бъдат предоставени еднократно финансови средства в размер на 10 000 лв. на Професионална гимназия по механоелектротехника и електроника - град Бургас за участието на отбора й в състезание за енергийно ефективни автомобили Shell Eco-Marathon 2019 г. в Лондон.
Средствата да се осигурят от бюджета за 2018 г. на Община Бургас, функция „Образование“.

Приложение: 
1. Докладна записка от инж. Роза Желева – Директор на ПГМЕЕ – Бургас;
2. Калкулация на необходимите материали;
3. Схеми на новия автомобил.



С уважение,

ДИМИТЪР НИКОЛОВ
Кмет на Община Бургас                                                   

